‘द लांगेस्ट डे’ 55 साल पहले बनी थी। ‘क्रॉस आफ़ आयर्न’ 1977 में बनी। मगर गुरमेहर पर अपने शब्दों की मेहर बरसा रहे एक भी बुद्धिहीन-तन को युद्ध के रोमांच की जगह, युद्ध से उपजे आंसुओं का कुछ भी ख़्याल होता तो वे अपनी-अपनी बनैटी घुमाने के पहले कुछ तो सोचते। युद्धों की हकीक़त जानने से हम दरअसल मुंह चुराते हैं। 1986 में वियतनाम युद्ध पर एक फिल्म बनी थी ‘प्लाटून’। यह फिल्म बताती है कि कैसे मनुष्य की मासूमियत ही किसी भी युद्ध का पहला शिकार होती है। यूं तो अधिकतर फिल्में किसी-न-किसी सच्ची कथा से प्रेरित होती हैं, लेकिन 1993 में बनी ‘शिंडलर्स लिस्ट’ पूरी तरह एक सच्ची कहानी पर आधारित थी। ऑस्कर शिंडलर ने दूसरे विश्व युद्ध के दौरान जर्मनी के कब्ज़े वाले पोलैंड में एक नात्ज़ी शिविर से 1200 यहूदियों की जान बचाई थी। इस पृष्ठभूमि पर बनी यह फिल्म संदेश देती है कि जो एक भी प्राण बचाता है, किस तरह पूरे संसार को बचाने का काम करता है।